ΓΡΑΠΤΗ ΕΡΩΤΗΣΗ E-0984/96 υποβολή: Luigi Moretti (ELDR) προς την Επιτροπή (26 Απριλίου 1996)

Θέμα: Μεταφορές επιχειρήσεων

Ευνοϊκά φορολογικά καθεστώτα και κοινοτικές δράσεις συνοχής αποτελούν τους κυρίους παράγοντες που ωθούν μεγάλους βιομηχανικούς ομίλους να μεταφέρουν τις δραστηριότητές τους σε «ζώνες ελευθέρων συναλλαγών».

Πολλές επιχειρήσεις στην Επαρχία του Bergamo, μεταξύ των οποίων και η «Hewlett-Packard Italia» του Stezzano, αφού υπέβαλαν σχέδια για νέες εγκαταστάσεις στην Ιταλία, αποφασίζουν τώρα να μεταφέρουν τις παραγωγικές μονάδες τους στην Ιρλανδία και την Πορτογαλία. Ανεργία, οικοδομική κερδοσκοπία και πλήρης καταστροφή των δευτερογενών οικονομικών δραστηριοτήτων είναι οι αναπόφευκτες συνέπειες.

Είναι οι εν λόγω μεταφορές επιχειρησιακών δραστηριοτήτων εν γνώσει της Επιτροπής;

Με ποιούς τρόπους σκοπεύει η Επιτροπή να αναχαιτίσει το φαινόμενο αυτό;

Λαμβάνοντας υπόψη ότι η δραστηριότητα μεγάλου αριθμού των μικρών και μεσαίων επιχειρήσεων συνδέεται με τους μεγάλους βιομηχανικούς ομίλους, δεν νομίζει η Επιτροπή ότι η έλλειψη μιας συνεκτικής βιομηχανικής πολιτικής θέτει υπό αμφισβήτηση τις πολυάριθμες υποχρεώσεις που έχει αναλάβει υπέρ των μικρών και μεσαίων επιχειρήσεων;

Απάντηση του κ. Bangemann εξ ονόματος της Επιτροπής (13 Ιουνίου 1996)

Η Επιτροπή είναι της άποψης ότι τα θέματα των πολιτικών συνοχής και των φορολογικών καθεστώτων πρέπει να αντιμετωπίζονται χωριστά. Πράγματι, τα στοιχεία που καθορίζουν τον τόπο εγκατάστασης των επιχειρήσεων, ιδίως των πολυεθνικών, είναι πολλά και σύνθετα και εξαρτώνται περισσότερο από την αναμενόμενη παραγωγικότητα των επενδυτικών έργων και από τη στρατηγική των ίδιων των επιχειρήσεων παρά από το ρόλο των κρατικών επιχορηγήσεων. Σχετική έρευνα που διεξήχθη σε επιχειρήσεις για λογαριασμό της Επιτροπής έδειξε ότι στα στοιχεία αυτά περιλαμβάνονται μεταξύ άλλων η απόσταση από την αγορά, η ποιότητα και η διάθεση εργατικού δυναμικού και τα διαθέσιμα περιθώρια οικονομικής δραστηριότητας στο συγκεκριμένο τομέα. Συνεπώς, όπως επεσήμανε στην απάντησή της στη γραπτή ερώτηση Ε-634/96 και στην προφορική ερώτηση Η-86/96 του κ. Wolf στην ώρα των ερωτήσεων της σύσκεψης του Ευρωπαϊκού Κοινοβουλίου το Φεβρουάριο του 1996, η Επιτροπή δεν συμφωνεί με το Αξιότιμο Μέλος του Ευρωπαϊκού Κοινοβουλίου και κρίνει ότι οι αλλαγές του τόπου εγκατάστασης των επιχειρήσεων δεν απορρέουν απευθείας από τις κοινοτικές πολιτικές συνοχής.

Όσον αφορά τη φορολογία, στην έκθεση του Μαρτίου 1992 της επιτροπής προβληματισμού των ανεξαρτήτων εμπειρογνωμόνων που ασχολούνται με τη φορολογία των επιχειρήσεων (έκθεση Ruding) διαπιστώνεται ότι τα φορολογικά καθεστώτα μπορούν επίσης να διαδραματίσουν ρόλο στον τόπο εγκατάστασης των επιχειρήσεων. Η Επιτροπή πιστεύει όντως ότι ο θεμιτός ανταγωνισμός, και στο φορολογικό τομέα, αποτελεί ουσιαστικό στοιχείο της ενιαίας αγοράς. Η Επιτροπή εξέφρασε τις ανησυχίες της στο έγγραφο προβληματισμού σχετικά με τη φορολογία στην Ευρωπαϊκή Ένωση ((Έγγραφο SEC (96) 487. )), το οποίο συζήτησαν οι υπουργοί οικονομικών στην άτυπη συνάντησή τους στη Βερόνα στις 13 Απριλίου 1996.

Η Επιτροπή υπενθυμίζει άλλωστε ότι ελέγχει τις κρατικές επιχορηγήσεις σε επιχειρήσεις, καθώς και τις φορολογικές ελαφρύνσεις, στο πλαίσιο των αρμοδιοτήτων που της παρέχονται από τις συνθήκες ΕΚ και ΕΚΑΧ. Μεριμνά ιδίως να περιορίζονται οι περιφερειακές ενισχύσεις στις απόλυτα αναγκαίες έτσι ώστε να μπορούν να συμβάλουν στην περιφερειακή ανάπτυξη χωρίς να προκαλείται υπερβολική στρέβλωση του ανταγωνισμού.

Η Επιτροπή συμφωνεί ότι μεγάλο μέρος των δραστηριοτήτων των μικρομεσαίων επιχειρήσεων συνδέεται με τους μεγάλους βιομηχανικούς ομίλους. Στο θέμα αυτό, η πολιτική βιομηχανικής ανταγωνιστικότητας της Κοινότητας αποσκοπεί, με βάση τις κοινωνικές, φορολογικές, τεχνικές και περιβαλλοντικές ρυθμίσεις, να εμποδίσει τις στρεβλώσεις στη λειτουργία της αγοράς και να καταστήσει πιο ανταγωνιστικό τον οικονομικό ιστό για να ευνοηθούν οι επενδύσεις και η βιομηχανική ανάπτυξη.

Όσον αφορά τις δύο άλλες ερωτήσεις του Αξιότιμου Μέλους του ΕυρωπαϊκούΚοινοβουλίου, η Επιτροπή δεν έχει πληροφορηθεί επίσημα τις αποφάσεις των επιχειρήσεων για τον καθορισμό ή την αλλαγή του τόπου εγκατάστασής τους, διότι αυτό αποτελεί μέρος της ίδιας της στρατηγικής των επιχειρήσεων. Εξάλλου, η Επιτροπή δεν μπορεί να παρέμβει σε τέτοιου είδους αποφάσεις. Η Κοινότητα παρεμβαίνει πάντως στις περιφέρειες που παρουσιάζουν βιομηχανική παρακμή με ενισχύσεις στο πλαίσιο των διαρθρωτικών παρεμβάσεων.